mai มาร์เก็ตแคปสูงสุดแตะ 2 แสนล้าน
นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า ตลาดหลักทรัพย์ mai จะก้าวสู่ปีที่ 15 ในวันศุกร์ที่ 21 มิ.ย. 2556 นี้ สร้างสถิติสำคัญทั้งมูลค่าหลักทรัพย์ตามราคาตลาดรวม หรือมาร์เก็ตแคปสูงสุดแตะ 2 แสนล้านบาท สภาพคล่องเพิ่มขึ้นต่อเนื่องดันมูลค่าการซื้อขายเฉลี่ย 3,000 ล้านบาทต่อวัน
29 ต.ค. 2565

นายชนิตร ชาญชัยณรงค์ ผู้จัดการตลาดหลักทรัพย์ เอ็ม เอ ไอ (mai) เปิดเผยว่า ตลาดหลักทรัพย์ mai จะก้าวสู่ปีที่ 15 ในวันศุกร์ที่ 21 มิ.ย. 2556 นี้ สร้างสถิติสำคัญทั้งมูลค่าหลักทรัพย์ตามราคาตลาดรวม หรือมาร์เก็ตแคปสูงสุดแตะ 2 แสนล้านบาท สภาพคล่องเพิ่มขึ้นต่อเนื่องดันมูลค่าการซื้อขายเฉลี่ย 3,000 ล้านบาทต่อวัน 
ทั้งนี้ มาร์เก็ตแคปดังกล่าวซึ่งไม่นับรวม 13 บริษัทที่เติบโตและย้ายเข้าซื้อขายในตลาดหลักทรัพย์แห่งประเทศไทย ที่มีมูลค่าตลาดรวมอีกประมาณ 7 หมื่นล้านบาท 
“mai มีบทบาทสำคัญในฐานะแหล่งระดมทุน เพื่อเสริมสร้างศักยภาพและขยายโอกาสทางธุรกิจให้แก่ผู้ประกอบการธุรกิจขนาดกลางที่มีศักยภาพให้เติบโตแข็งแกร่ง เพื่อเป็นพื้นฐานสำคัญของเศรษฐกิจไทย โดยตลอด 14 ปีที่ผ่านมา mai ได้เป็นแหล่งระดมทุนของ บจ.แล้ว 103 บริษัท ด้วยมูลค่าระดมทุน 48,280 ล้านบาท” นายชนิตร กล่าว
สำหรับบริษัทจดทะเบียนใน mai แสดงศักยภาพผ่านผลประกอบการทั้งยอดขายและกำไรที่เติบโตต่อเนื่อง ผลักดันดัชนี mai เพิ่มขึ้น โดยทำสถิติปิดสูงสุดที่ 510.44 จุด เมื่อ 18 มี.ค.ที่ผ่านมา ปัจจุบันมีมูลค่าการซื้อขายเฉลี่ยต่อวันประมาณ 3,000 ล้านบาท เทียบกับปีแรกที่มีมูลค่าซื้อขายเฉลี่ยต่อวันเพียง 25 ล้านบาท
“มาร์เก็ตแคปเติบโตต่อเนื่องจาก 427 ล้านบาทในปีก่อตั้ง เป็นระดับแสนล้านในกลางปี 2555 และเติบโตต่อเนื่อง ณ ปัจจุบันเพิ่มเป็น 2 แสนล้านบาท เป็นผลมาจากการเข้าจดทะเบียนของบริษัทต่างๆ ด้วยมูลค่าหลักทรัพย์ตามราคาตลาดขนาดใหญ่ขึ้น และจากการเติบโตของบริษัทจดทะเบียนผ่านการระดมทุนเพิ่มเพื่อขยายกิจการ และใช้เครื่องมือทางการเงินเพื่อเพิ่มสภาพคล่องอย่างต่อเนื่อง ทั้งการออกใบสำคัญแสดงสิทธิซื้อหุ้น การเพิ่มทุนจดทะเบียนในรูปแบบต่างๆ 
สำหรับในปี 2556 นี้ ตลาดหลักทรัพย์ mai มีแนวโน้มจะทำสถิติมูลค่าระดมทุนและการใช้เครื่องมือทางการเงินสูงสุดเป็นประวัติการณ์ โดยครึ่งปีแรกนี้มียอดระดมทุนถึง 13,719 ล้านบาท เกือบเท่ากับทั้งปี 2555 และมีการใช้เครื่องมือทางการเงินถึง 37 เครื่องมือ มากกว่ายอดปีที่แล้วทั้งปีอีกด้วย ในขณะที่จะมีเม็ดเงินระดมทุนอีกจาก 13 บริษัท ที่อยู่ระหว่างยื่นคำขอเข้าจดทะเบียน